**Grete Brochmann** (født 1. mars 1957) er en norsk sosiolog. Hun er professor ved Institutt for sosiologi og samfunnsgeografi ved Universitetet i Oslo. Hun er kjent for sin forskning på migrasjon, og er også kjent for å ha ledet de to Brochmann-utvalgene som kartla langsiktige konsekvenser av innvandring på norsk velferd og økonomi. Hun fikk Brageprisen som medforfatter av bokverket *Norsk innvandringshistorie*.

Bakgrunn og virke
-----------------

Brochmann avla sin doktorgrad i sosiologi ved Universitetet i Oslo i 1990 og arbeidet som forsker II og senere forsker I ved Institutt for samfunnsforskning. Hun var også professor II ved Institutt for sosiologi og samfunnsgeografi ved Universitetet i Oslo, og ble ansatt som professor i full stilling der i 2007. Hun var instituttleder ved Institutt for sosiologi og samfunnsgeografi fra 2012 til 2013. Hennes publiseringer har hovedsakelig vært innen internasjonal migrasjon og utvikling, EUs innvandringspolitikk, integrasjonspolitikk i velferdsstater og i et nordisk komparativt perspektiv, samt historiske studier av innvandring til Norge.

Hun var gjesteforsker ved Université catholique de Louvain i Brussel fra 1992 til 1993 og ved University of Berkeley i California fra 1999 til 2000. I bokverket *Norsk innvandrings historie 900-2000* skrev hun den samtidshistoriske delen (1975–2000). Hun har også sittet i flere regjeringsoppnevnte utvalg, så som Utlendingslovutvalget og Utvalget for evaluering av resultater i bistanden.

Brochmann har deltatt i COST-samarbeidet. Hun har også hatt styreverv i den danske forskningsstiftelsen AMID og i den svenske makt- og integrasjonsutredningen. 

I 2009 ble Brochmann utnevnt til leder for Velferds- og migrasjonsutvalget, som oftest omtalt som Brochmann-utvalget. Utvalgets rapport ble lagt frem i mai 2011. Hun ble i 2015 utnevnt for et nytt utvalg omtalt som Brochmann II-utvalget, som har vurdert de langsiktige konsekvensene av asylinnvandring. Dette utvalget la fram sin utredning 1. februar 2017.

I 2016 ble hun valgt inn i Det Norske Videnskaps-Akademi i gruppe for samfunnsfag.

Brochmann er styreleder i Stiftelsen Fritt Ord.

Referanser
----------

1. 1 2   Store norske leksikon[Hentet fra Wikidata]
2. ↑   www.sv.uio.no[Hentet fra Wikidata]
3. ↑   curriculum vitae[Hentet fra Wikidata]
4. ↑   www.fafo.no[Hentet fra Wikidata]
5. ↑   www.dnva.no[Hentet fra Wikidata]
6. ↑  Per Magnus Riseng: *Velferdsstatens vokter* - Portrettintervju i Aftenposten/Lørdag 16. november 2019
7. ↑  Justis- og beredskapsdepartementet (18. desember 2015). «Utvalg om langsiktige konsekvenser av høy innvandring». regjeringen.no. Besøkt 9. februar 2016.
8. ↑  NOU 2017:2 Integrasjon og tillit : Langsiktige konsekvenser av høy innvandring
9. ↑  dnva.no DNVA-medlemmer Arkivert 12. juni 2019 hos Wayback Machine.
10. ↑  Fritt Ord. «Fritt Ords styre». Arkivert fra originalen 19. februar 2019. Besøkt 19. februar 2019.

Eksterne lenker
---------------

* (no) Publikasjoner av Grete Brochmann i forskningsdokumentasjonssystemet CRIStin

|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** CRIStin
 |